2018/0178 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af Europa-Parlamentets og Rådets forordning om fastlæggelse af en ramme til fremme af bæredygtige investeringer 2018/0178 (COD) og om ændring af forordning 2019/2088 om bæredygtighedsrelaterede oplysninger i sektoren for finansielle tjenesteydelser

1.Baggrund

Forslag fremsendt til Europa-Parlamentet og Rådet (dokument COM(2018) 0353 final — 2018/0178 COD): 24. maj 2018 Udtalelse afgivet af Det Europæiske Økonomiske og Sociale Udvalg: 17. oktober 2018 Europa-Parlamentets førstebehandlingsholdning vedtaget: 28. marts 2019 Ændret forslag fremsendt: ikke relevant Rådets holdning vedtaget: 15. april 2020

2.Formålet med Kommissionens forslag

I marts 2018 fremlagde Kommissionen en ambitiøs handlingsplan for finansiering af bæredygtig vækst. Formålet med denne handlingsplan er at mobilisere den private sektor til overgangen til en kulstoffattig, mere ressourceeffektiv og bæredygtig økonomi. Som skitseret i handlingsplanen er manglen på en klar definition af "miljømæssigt bæredygtig" i øjeblikket en af de største hindringer for at øge grønne investeringer. Derfor er en af hjørnestenene i handlingsplanen oprettelsen af et fælles klassificeringssystem for miljømæssigt bæredygtige økonomiske aktiviteter — et "EU-klassificeringssystem". Med henblik herpå fremsatte Kommissionen i maj 2018 et forslag til en forordning, som havde følgende tre mål:

1)at give virksomheder og investorer passende definitioner af, hvilke økonomiske aktiviteter der kan betragtes som miljømæssigt bæredygtige

2)at give slutinvestorer, herunder detailinvestorer, mulighed for at kanalisere kapital til miljømæssigt bæredygtige aktiviteter ved at begrænse risikoen for "grønvaskning" ved hjælp af disse definitioner og

3)at undgå fragmentering af markedet, idet der vil være et enkelt referencepunkt, der kan anvendes af investorer, virksomheder og medlemsstater, når de skal definere miljømæssig bæredygtighed til investeringsformål.

EU-klassificeringssystemet vil udgøre et fælles sprog, som investorer og virksomheder kan anvende til at identificere investeringsmuligheder for projekter og økonomiske aktiviteter, der yder et væsentligt bidrag til klima- og miljømålene. Dette vil hjælpe investorer og virksomheder med at omstille deres aktiviteter til bæredygtighed. EU-klassificeringssystemet vil således bidrage til at øge de private og offentlige investeringer til finansiering af den bæredygtige omstilling i overensstemmelse med målene for den europæiske grønne pagt.

Klassificeringssystemet fokuserer på miljømæssigt bæredygtige aktiviteter på følgende områder: modvirkning af klimaændringer, tilpasning til klimaændringer, bæredygtig udnyttelse og beskyttelse af vand- og havressourcer, cirkulær økonomi, forebyggelse og bekæmpelse af forurening og beskyttelse og genopretning af biodiversitet og økosystemer. Senest den 31. december 2021 skal Kommissionen offentliggøre en rapport om udvidelsen af klassificeringssystemet til at omfatte andre bæredygtighedsmål, herunder sociale mål.

Når klassificeringssystemet er færdigudviklet, vil det lette udviklingen af standarder og mærker for grønne finansielle produkter. Det vil også udgøre en integreret del af finansielle og ikkefinansielle selskabers bæredygtighedsrelaterede rapportering. Som bebudet i investeringsplanen for den europæiske grønne pagt vil klassificeringssystemet også blive taget i betragtning i de vejledende dokumenter om klima- og miljørelateret sporing og bæredygtighedskontrol som en del af InvestEU, som offentliggøres i anden halvdel af 2020. Ud over InvestEU vil Kommissionen gennem en ny strategi for bæredygtig finansiering, der offentliggøres i anden halvdel af 2020, undersøge, hvordan enheder i den offentlige sektor kan anvende klassificeringssystemet med henblik på at opnå konvergens mellem standarder i den private sektor og offentlige enheder og gøre mest hensigtsmæssig brug af blandede finansielle instrumenter.

3.Bemærkninger til Rådets holdning

Rådets holdning afspejler den politiske aftale, der blev indgået af Europa-Parlamentet og Rådet den 16. december 2019. Kommissionen kan tilslutte sig denne aftale.

Den politiske aftale indførte flere ændringer, der afviger fra Kommissionens oprindelige forslag, herunder på følgende punkter:

1.Udvidelse af forordningens anvendelsesområde:

For det første fastsætter den politiske aftale en yderligere forpligtelse for EU til at anvende klassificeringssystemet med henblik på offentlige foranstaltninger, standarder eller mærker, som pålægger finansielle markedsdeltagere eller udstedere krav vedrørende finansielle produkter eller virksomhedsobligationer, der markedsføres som "miljømæssigt bæredygtige".

For det andet skal alle finansielle markedsdeltagere, som defineret i oplysningsforordningen, offentliggøre, hvordan og i hvilket omfang de investeringer, der ligger til grund for deres finansielle produkter, støtter økonomiske aktiviteter, der er i overensstemmelse med klassificeringssystemet. Finansielle markedsdeltagere, der ikke ønsker at oplyse om overensstemmelse med klassificeringssystemet og efterfølgende ikke ønsker at markedsføre deres produkt som miljømæssigt bæredygtigt eller som havende lignende karakteristika, vil skulle afgive en erklæring herom.